A BIZOTTSÁG 1819/2005/EK RENDELETE
(2005. november 8.)
az intervenciós készletekből származó élelmiszerek a Közösség legrászorultabb személyei ellátását célzó, a 2006-os költségvetési év terhére a tagállamoknak nyújtott támogatási terv elfogadásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség legrászorultabb személyei számára történő szétosztás céljából történő ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
tekintettel az euró bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikkének (2) bekezdésére,
mivel:
(1)
A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelettel (3) összhangban, a bizottságnak el kell fogadnia egy, a 2006-os költségvetési év forrásaiból finanszírozandó szétosztási tervet. A tervnek különösen meg kell határoznia az intézkedést alkalmazó minden egyes tagállam számára, az általuk megvalósítandó terv részének végrehajtásához szükséges rendelkezésre álló maximális pénzügyi forrásokat, valamint minden, az intervenciós hivatalok birtokában lévő intervenciós készletekből kivonható terméktípus mennyiségét.
(2)
2006 tekintetében a tervben részt vevő tagállamok a 3149/92/EGK rendelet 1. cikkének megfelelően a szükséges információt megküldték.
(3)
Ami az erőforrások elosztását illeti, a tapasztalatokat és az erőforrások előző években a tagállamok által történt felhasználását figyelembe kell venni.
(4)
A 3149/92/EGK rendelet 2. cikke (3) bekezdése első albekezdésének c) pontja előírja, hogy az intervenciós készletekből átmenetileg rendelkezésre nem álló termékek esetén e termékek piacon történő beszerzésére támogatás jár. Mivel jelenleg az intervenciós hivatalok birtokában lévő soványtejpor-készlet rendkívül alacsony, és már megállapodások születtek e termék piacon történő értékesítésére, a támogatás összegét olyan mértékben kell meghatározni, hogy az lehetővé tegye a 2006. éves terv végrehajtásához szükséges sovány tejpor beszerzését a piacon. Továbbá különös rendelkezéseket kell hozni a szerződés megfelelő végrehajtása végett.
(5)
A 3149/92/EGK rendelet 7. cikkének (1) bekezdése előírja, hogy egy adott tagállam intervenciós készletében hiányzó termék esetén ezen tagállamban az éves terv megvalósítása érdekében lehetőség nyílik egy másik tagállamból származó termék átszállítására. Következésképpen a 3149/92/EGK rendelet 7. cikkében előírt feltételeknek megfelelően a 2006. éves terv megvalósításához szükséges közösségen belüli átszállításokat engedélyezni kell.
(6)
A terv megvalósítása érdekében a 2799/98/EK rendelet 3. cikkének megfelelően az ügyleti tény dátumának azonosnak kell lennie az intervenciós raktározású készletek igazgatása pénzügyi évének kezdetével.
(7)
A 3149/92/EGK rendelet 2. cikkének (2) bekezdésével összhangban az éves terv elkészítésekor a Bizottság konzultált a Közösség legrászorultabb személyeinek problémáit ismerő legfőbb szervezetekkel.
(8)
Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
2006-ra vonatkozóan a 3730/87/EGK rendeletnek megfelelően a Közösség legrászorultabb személyei számára történő élelmiszerkiosztásnak az e rendelet 1. mellékletében meghatározott szétosztási terv szerint kell történnie.
2. cikk
(1) Az 1. cikkben említett tervhez szükséges sovány tejpor piacon történő beszerzésére szóló, tagállamoknak szánt támogatást a II. melléklet határozza meg.
(2) Az (1) bekezdésben említett, sovány tejpor szállítására vonatkozó szerződést elnyerő pályázóra az intervenciós hivatal nevében kiállított ajánlati ár összegével egyenértékű biztonsági rendelkezés vonatkozik.
3. cikk
E rendelet III. mellékletében felsorolt termékek közösségen belüli átszállítása engedélyezett a 3149/92/EGK rendelet 7. cikkében meghatározott feltételek szerint.
4. cikk
Az e rendelet 1. cikkében említett terv megvalósítása érdekében a 2799/98/EK rendelet 3. cikkében említett ügyleti tény dátuma 2005. október 1.
5. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. november 8-án.